title: 2009/543/CE: Decizia Comisiei din 13 august 2008 de stabilire a criteriilor ecologice pentru acordarea etichetei ecologice comunitare vopselelor și lacurilor de exterior [notificată cu numărul C(2008) 4452] (Text cu relevanță pentru SEE)

text:
               14.7.2009

               RO

               Jurnalul Oficial al Uniunii Europene

               L 181/27

      DECIZIA COMISIEI

   din 13 august 2008
   de stabilire a criteriilor ecologice pentru acordarea etichetei ecologice comunitare vopselelor și lacurilor de exterior
   [notificată cu numărul C(2008) 4452]
   (Text cu relevanță pentru SEE)
   (2009/543/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 6 alineatul (1) al doilea paragraf,
   întrucât:

               (1)

               În conformitate cu Regulamentul (CE) nr. 1980/2000, eticheta ecologică comunitară poate fi acordată unui produs care posedă caracteristici care îi permit să contribuie semnificativ la îmbunătățirea unor aspecte ecologice esențiale.

               (2)

               Regulamentul (CE) nr. 1980/2000 prevede stabilirea unor criterii specifice pentru etichetele ecologice, pe categorii de produse.

               (3)

               Este necesar să se adopte o nouă decizie de stabilire a criteriilor ecologice pentru acordarea etichetei ecologice comunitare vopselelor și lacurilor de exterior.

               (4)

               Criteriile ecologice, precum și cerințele de evaluare și verificare aferente, ar trebui să fie valabile pentru o perioadă de trei ani.

               (5)

               Măsurile prevăzute de prezenta decizie se bazează pe proiectele de criterii elaborate de Comitetul pentru etichetare ecologică al Uniunii Europene, instituit în conformitate cu articolul 13 din Regulamentul (CE) nr. 1980/2000.

               (6)

               Măsurile prevăzute de prezenta decizie sunt conforme cu avizul comitetului instituit în temeiul articolului 17 din Regulamentul (CE) nr. 1980/2000,

         ADOPTĂ PREZENTA DECIZIE:
   Articolul 1
   (1)   Grupul de produse „vopsele și lacuri de exterior” include vopsele și lacuri de exterior decorative și de protecție, baițuri și produse similare utilizate pentru clădiri și mobilă, podele și garduri de exterior, conform alineatului (2), destinate utilizatorilor amatori sau profesioniști, concepute, în primul rând, pentru uz exterior și comercializate ca atare.
   Această categorie de produse include, inter alia, acoperiri și vopsele pentru podele; produse nuanțate de către distribuitori, la cererea decoratorilor amatori sau profesioniști; sisteme de nuanțare; vopsele decorative în formulă lichidă sau solidă care au fost precondiționate, nuanțate sau preparate de către producător pentru a răspunde nevoilor clienților, inclusiv vopsele pentru lemn, baițuri pentru lemn și pontoane, acoperiri pentru zidărie și acoperiri de finisare pentru suprafețe metalice (cu excepția acoperirilor de finisare și a grundurilor anticorosive), precum și grunduri (și substraturi) pentru aceste sisteme de produse.
   (2)   „Vopsea” înseamnă un material pigmentat de acoperire, sub formă lichidă, de pastă sau pulbere, care, aplicat pe un suport, formează o peliculă opacă cu rol protector, decorativ sau cu proprietăți tehnice specifice.
   „Lac” înseamnă un material de acoperire transparent care, aplicat pe un suport, formează o peliculă solidă, transparentă, cu rol protector, decorativ sau cu proprietăți tehnice specifice.
   După aplicare, vopseaua sau lacul se usucă și formează un strat solid, aderent și protector.
   Vopselele și lacurile decorative sunt vopselele și lacurile care se folosesc pentru clădiri, amenajări și instalații, precum și pentru mobilă, podele și garduri, în scop decorativ și de protecție. Acestea se aplică in situ. Rolul acestora este unul decorativ, însoțit de un rol protector.
   Baițurile (lazurile) sunt acoperiri care formează un strat transparent sau semitransparent pentru decorarea și protejarea lemnului de intemperii, permițând o întreținere ușoară.
   Lacurile pentru suprafețe de zidărie sunt materiale care formează un strat decorativ sau protector și care se utilizează pentru suprafețe din beton, cărămizi (care permit vopsirea), panouri, tencuieli, silicat de calciu sau fibrociment. Acestea sunt destinate, în principal, utilizării pentru exterior, dar pot fi utilizate pentru interior sau pentru scafe și plafoanele balcoanelor.
   „Sistemele de nuanțare” reprezintă o metodă de preparare a vopselelor colorate prin amestecarea unei „baze” cu nuanțe colorate.
   (3)   Următoarele produse nu sunt incluse în această categorie:

               (a)

               acoperirile anticorosive;

               (b)

               acoperirile antivegetative;

               (c)

               produsele de protejare a lemnului;

               (d)

               acoperirile pentru anumite scopuri industriale și profesionale, inclusiv acoperirile de mare rezistență;

               (e)

               orice produs conceput, în primul rând, pentru uz interior și comercializat ca atare.

         Articolul 2
   (1)   Pentru acordarea etichetei ecologice comunitare, în conformitate cu Regulamentul (CE) nr. 1980/2000 și cu alineatele (2) și (3) din prezentul articol, vopselele și lacurile trebuie să se încadreze în categoria de produse „vopsele și lacuri de exterior”, în conformitate cu articolul 1, și să respecte criteriile ecologice stabilite în anexa la prezenta decizie.
   (2)   Acoperirile performante bicomponente destinate unor scopuri specifice trebuie să respecte următoarele condiții:

               (a)

               ambele componente ale acestora trebuie să îndeplinească criteriile ecologice stabilite în anexă [cu excepția criteriului pentru compușii organici volatili (COV)];

               (b)

               trebuie să fie însoțite de informații prin care să se explice că aceste componente individuale nu trebuie utilizate separat sau și nu trebuie amestecate cu alte produse;

               (c)

               produsul final gata de utilizare trebuie să îndeplinească criteriile ecologice, inclusiv criteriul pentru COV.

         (3)   Acoperirile comercializate atât pentru uz interior, cât și exterior trebuie să îndeplinească criteriile prevăzute în prezenta decizie pentru vopselele și lacurile de exterior, precum și criteriile prevăzute în Decizia 2009/544/CE a Comisiei (2) pentru vopselele și lacurile de interior.
   Articolul 3
   Criteriile ecologice pentru categoria de produse „vopsele și lacuri de exterior”, precum și cerințele de evaluare și verificare aferente acestora sunt valabile 4 ani de la data intrării în vigoare a prezentei decizii.
   Articolul 4
   În scopuri administrative, numărul de cod atribuit categoriei de produse „vopsele și lacuri de exterior” este „33”.
   Articolul 5
   Prezenta decizie se adresează statelor membre.

      Adoptată la Bruxelles, 13 august 2008.

            Pentru Comisie

         Olli REHN

            Membru al Comisiei

      (1)  JO L 237, 21.9.2000, p. 1.

      (2)  A se vedea pagina 39 din prezentul Jurnal Oficial.

      ANEXĂ
      A.   CADRU

         Scopurile criteriilor

      Aceste criterii au ca scop, în special:

                  —

                  utilizarea eficientă a produsului și minimizarea deșeurilor;

                  —

                  reducerea riscurilor de mediu și a altor riscuri (de exemplu, acumularea de ozon în troposferă) prin reducerea emisiilor de solvenți;

                  —

                  reducerea deversării de substanțe toxice sau poluante în ape. Criteriile se stabilesc la niveluri care promovează etichetarea vopselelor și lacurilor de exterior cu un impact scăzut asupra mediului.

         Cerințele de evaluare și verificare

      În cadrul fiecărui criteriu sunt indicate cerințele specifice de evaluare și verificare.
      Atunci când solicitantului i se cere să prezinte declarații, documentație, analize, rapoarte de testare sau alte dovezi care să ateste îndeplinirea criteriilor, se înțelege că aceste documente pot proveni de la solicitant și/sau furnizorul (furnizorii) acestuia și/sau de la furnizorul (furnizorii) celui (celor) din urmă etc., după caz.
      Dacă este cazul, se pot utiliza metode de testare diferite de cele indicate pentru fiecare criteriu, în cazul în care organismul competent care examinează cererea le consideră a fi echivalente.
      Dacă este cazul, organismele competente pot solicita documente doveditoare și pot efectua verificări independente.
      Se recomandă organismelor competente să ia în considerare punerea în aplicare a sistemelor recunoscute de management de mediu, precum EMAS sau EN ISO14001, la evaluarea cererilor și verificarea îndeplinirii criteriilor (Notă: nu este necesară punerea în aplicare a unor astfel de sisteme de management de mediu).
      În cazul în care criteriile fac referire la ingrediente, acestea includ substanțe și preparate. Definițiile „substanțelor” și „preparatelor” sunt prevăzute în Regulamentul REACH [Regulamentul (CE) nr. 1907/2006 al Parlamentului European și al Consiliului (1)].
      Trebuie furnizată organismului competent formula exactă a produsului pentru toate substanțele din componența acestuia utilizate de solicitant. Orice substanță, inclusiv impuritățile, prezentă în concentrații mai mari de 0,01 % (m/m) trebuie raportată, cu excepția cazului în care criteriile specifică o concentrație mai mică.
      B.   CRITERII ECOLOGICE

      Toate criteriile, cu excepția criteriului 3 referitor la limitele de COV, se aplică pentru vopsea sau lac în ambalajul său. Conform Directivei 2004/42/CE a Parlamentului European și a Consiliului (2), limitele de COV se referă la produsul gata de utilizare și, prin urmare, conținutul maxim de COV trebuie calculat pe baza oricăror adaosuri recomandate, de exemplu coloranți și/sau diluanți. Pentru efectuarea acestui calcul, sunt necesare datele oferite de furnizorii de materii prime privind conținutul de substanță solidă, conținutul de COV și densitatea produsului.
      Criteriile 1 și 2 se aplică numai în cazul vopselelor de culoare albă și de culori deschise (inclusiv acoperiri de finisare, grunduri, substraturi și/sau produse intermediare).
      În cazul sistemelor de nuanțare, criteriile 1 și 2 se aplică numai pentru alb (baza conținând cea mai mare parte a TiO2). În cazul în care baza de culoare albă nu îndeplinește cerința de cel puțin 6 m2 pe litru la o putere de acoperire de 98 % conform criteriului 7(a), criteriile trebuie îndeplinite după nuanțarea necesară pentru a produce culoarea standard RAL 9010.
      Criteriile 1 și 2 nu se aplică acoperirilor transparente.
      1.   Pigmenții albi

         Conținutul de pigment alb (pigmenți albi anorganici cu un indice de refracție de peste 1,8): Vopselele au un conținut de pigment alb mai mic sau egal cu 38 g pe m2 de peliculă uscată, cu o opacitate de 98 %. Această cerință nu se aplică pentru lacuri și baițuri.

         Evaluare și verificare: Solicitantul fie prezintă o declarație de neutilizare, fie precizează conținutul de pigmenți albi și rata de dispersare, alături de calculul detaliat indicând respectarea acestui criteriu.
      2.   Dioxid de titan

         Dioxidul de titan: Emisiile și deversările de deșeuri rezultate în urma producerii oricărui pigment utilizat pe bază de dioxid de titan nu depășesc următoarele valori [derivate din Documentul de referință privind cele mai bune tehnologii disponibile pentru fabricarea de substanțe chimice anorganice în volume mari (BREF) (August 2007)]:

                  —

                  emisii de SOx (exprimate ca SO2): 266 mg pe m2 de peliculă uscată (cu o opacitate de 98 %);

                  —

                  deșeuri pe bază de sulfați: 19 g pe m2 de peliculă uscată (cu o opacitate de 98 %);

                  —

                  deșeuri pe bază de cloruri: 3,9, 6,8 și, respectiv, 12,5 g pe m2 de peliculă uscată (cu o opacitate de 98 %), pentru rutilul natural, rutilul sintetic și scorie.

         Evaluare și verificare: Solicitantul prezintă fie o declarație de neutilizare, fie documentație justificativă indicând nivelurile respective de emisii și deversări de deșeuri pentru acești parametri, conținutul de dioxid de titan al produsului, puterea de dispersare, precum și calcule detaliate indicând respectarea acestui criteriu.
      3.   Compuși organici volatili (COV)

      Conținutul de COV nu depășește:

                  Clasificarea produsului (Directiva 2004/42/CE)

                  Limite de COV (g/l inclusiv apă)

                  Acoperiri pentru pereții exteriori cu substrat mineral

                  40

                  Vopsele pentru decorațiuni exterioare și acoperire de protecție pentru lemn și metal, inclusiv substraturile

                  90

                  Lacuri pentru decorațiuni exterioare și baițuri, inclusiv baițurile opace

                  90

                  Baițuri de exterior cu strat de grosime minimă

                  75

                  Grunduri (pentru exterior)

                  15

                  Grunduri pentru mărirea aderenței (pentru exterior)

                  15

                  Acoperiri performante monocomponente

                  100

                  Acoperiri performante bicomponente pentru utilizări finale specifice, de exemplu pentru podele

                  100

            În acest context, compuși organici volatili (COV) înseamnă orice compuși organici care au un punct de fierbere inițial mai mic sau egal cu 250 °C, măsurat la o presiune standard de 101,3 kPa, conform definiției din Directiva 2004/42/CE. Subcategoriile de vopsele și lacuri din directivă sunt utilizate pentru a defini limitele de COV. Numai categoriile semnificative în ceea ce privește acoperirile pentru exterior sunt prezentate aici.

         Evaluare și verificare: Solicitantul prezintă o declarație privind respectarea acestui criteriu. Solicitatul indică conținutul de COV pentru toate produsele.
      4.   Hidrocarburile aromatice volatile (HAV)

      Nu se adaugă hidrocarburi aromatice volatile în mod direct înainte sau în timpul nuanțării produsului (dacă este cazul); totuși, se pot adăuga ingrediente care conțin HAV până la o limită la care conținutul de HAV să nu depășească 0,1 % (m/m) din conținutul produsului final.
      În acest context, hidrocarbură aromatică volatilă (HAV) înseamnă orice compus organic conform definiției din Directiva 2004/42/CE care are un punct de fierbere inițial mai mic sau egal cu 250 °C, măsurat la o presiune standard de 101,3 kPa și care conține cel puțin un nucleu aromatic în formula sa structurală desfășurată.

         Evaluare și verificare: Solicitantul prezintă o declarație privind respectarea acestui criteriu, prin care declară că nu au fost adăugate alte HAV decât cele conținute în ingredientele prefabricate și, dacă este cazul, declarații de la furnizorii ingredientelor pentru confirmarea conținutului de HAV al acestora.
      5.   Metale grele

      Nu se folosesc ca ingrediente sau substanțe de nuanțare a produsului următoarele metale grele sau compușii acestora (după caz) (fie ca substanță, fie ca parte a unui preparat folosit): cadmiu, plumb, crom VI, mercur, arsenic, bariu (cu excepția sulfatului de bariu), seleniu, antimoniu.
      Nu se adaugă cobalt ca ingredient, cu excepția sărurilor de cobalt folosite ca sicativ în vopselele alchide. Aceste săruri pot fi utilizate într-o concentrație care să nu depășească 0,05 % (m/m) din produsul final, măsurată ca cobalt metal. Cobaltul conținut în pigmenți face excepție, de asemenea, de la această cerință.
      Se acceptă ca ingredientele să conțină urme din aceste metale până la 0,01 % (m/m) provenite din impuritățile materiilor prime.

         Evaluare și verificare: Solicitantul prezintă o declarație privind respectarea acestui criteriu, precum și declarații de la furnizorii ingredientelor (dacă este cazul).
      6.   Substanțe periculoase

                  (a)

                     Produsul: Produsul nu se clasează în categoria celor foarte toxice, toxice, periculoase pentru mediu, cancerigene, toxice pentru reproducție, dăunătoare, corosive, mutagene sau iritante (numai în cazul în care acest lucru este cauzat de prezența ingredientelor etichetate cu R43) în conformitate cu Directiva 1999/45/CE a Parlamentului European și a Consiliului (3), înainte sau după nuanțare (dacă este cazul).

                     Evaluare și verificare: Solicitantul prezintă o declarație privind respectarea acestui criteriu, însoțită de o fișă tehnică de siguranță a produsului care să respecte cerințele din anexa II la Regulamentul REACH.

                  (b)

                     Ingrediente (foarte toxice, toxice, cancerigene, mutagene, toxice pentru reproducție): Nu se folosește niciun ingredient, inclusiv cele pentru nuanțare (dacă este cazul), căruia i se atribuie sau i se poate atribui, la momentul depunerii solicitării, una dintre următoarele fraze de risc (sau combinații ale acestora):

                              —

                              R23 (toxic la inhalare);

                              —

                              R24 (toxic în contact cu pielea);

                              —

                              R25 (toxic în caz de ingerare);

                              —

                              R26 (foarte toxic la inhalare);

                              —

                              R27 (foarte toxic în contact cu pielea);

                              —

                              R28 (foarte toxic în caz de ingerare);

                              —

                              R33 (pericol de efecte cumulate);

                              —

                              R39 (pericol de efecte ireversibile foarte grave);

                              —

                              R40 (probe reduse de efect cancerigen);

                              —

                              R42 (poate provoca sensibilizare prin inhalare);

                              —

                              R45 (poate cauza cancer);

                              —

                              R46 (poate cauza afectare genetică ereditară);

                              —

                              R48 (pericol de afecțiuni grave cauzate de expunere prelungită);

                              —

                              R49 (poate provoca cancer prin inhalare);

                              —

                              R60 (poate afecta fertilitatea);

                              —

                              R61 (poate dăuna fătului în timpul sarcinii);

                              —

                              R62 (risc posibil de afectare a fertilității);

                              —

                              R63 (risc posibil de efecte nocive pentru făt);

                              —

                              R68 (risc posibil de efecte ireversibile),

                        în conformitate cu Directiva 67/548/CEE a Consiliului (4) și modificările sale ulterioare sau cu Directiva 1999/45/CE și modificările sale ulterioare. Ingredientele active cărora li se atribuie sau li se poate atribui una dintre frazele de risc R23, R24, R25, R26, R27, R28, R39, R40 sau R48 (sau combinații ale acestora) pot fi totuși utilizate ca conservanți, până la limita maximă de 0,1 % (m/m) din compoziția totală a vopselei.
                  În mod alternativ, poate fi avut în vedere sistemul global armonizat de clasificare [Globally Harmonised System (GHS)] (5). În acest caz, nu se folosesc ingredientele, inclusiv cele pentru nuanțare (dacă este cazul), clasificate conform următoarelor categorii (sau combinații ale acestora):

                              —

                              toxicitate acută (orală) – categoriile I, II, III;

                              —

                              toxicitate acută (dermică) – categoriile I, II, III;

                              —

                              toxicitate acută (inhalare) – categoriile I, II, III;

                              —

                              sensibilizare respiratorie – categoria I;

                              —

                              substanțe mutagene – categoriile I, II;

                              —

                              substanțe cancerigene – categoriile I, II;

                              —

                              substanțe toxice pentru reproducere – categoriile I, II;

                              —

                              toxicitate sistemică pentru organe țintă specifice (expunere unică) – categoriile I, II;

                              —

                              toxicitate sistemică pentru organe țintă specifice (expunere repetată) – categoriile I, II,

                        conform ST/SG/AC.10/30 (6), modificat prin ST/SG/AC.10/34/Add.3 cu privire la sistemul global armonizat de clasificare și etichetare a substanțelor chimice. Ingredientele active utilizate în formulă ca conservanți, cărora li se atribuie următoarele categorii GHS, pot fi, totuși, utilizate până la o limită de 0,1 % (m/m) din conținutul total al vopselei:

                              —

                              toxicitate acută (orală, dermică, inhalare) – I, II, III (numai orală sau dermică);

                              —

                              toxicitate sistemică pentru organe-țintă specifice (expunere unică și/sau repetată) – I, II (sau o combinație a acestora); și

                              —

                              cancerigenitate categoria II.

                        În vopselele alchide se poate utiliza metil-etil-chetoxim până la o limită de 0,3 % (m/m).

                     Evaluare și verificare: Solicitantul prezintă o declarație privind respectarea acestui criteriu, însoțită de o fișă tehnică de siguranță a produsului care să respecte cerințele din anexa II la Regulamentul REACH.

                  (c)

                     Ingrediente (periculoase pentru mediul înconjurător): Niciun ingredient, inclusiv cele pentru nuanțare (dacă este cazul), căruia i se atribuie sau i se poate atribui, la momentul depunerii solicitării, una dintre următoarele fraze de risc (sau combinații ale acestora), nu trebuie să depășească 2 % (m/m):

                              —

                              N R50 (foarte toxic pentru organismele acvatice);

                              —

                              N R50/53 (foarte toxic pentru organismele acvatice, poate avea efecte adverse pe termen lung asupra mediului acvatic);

                              —

                              N R51/53 (foarte toxic pentru organismele acvatice, poate avea efecte adverse pe termen lung asupra mediului acvatic);

                              —

                              N R52/53 (foarte toxic pentru organismele acvatice, poate avea efecte adverse pe termen lung asupra mediului acvatic);

                              —

                              R51 (toxic pentru organismele acvatice);

                              —

                              R52 (dăunător pentru organismele acvatice);

                              —

                              R53 (poate avea efecte negative de durată asupra mediului acvatic),

                        conform Directivei 67/548/CEE sau Directivei 1999/45/CE.
                  În mod alternativ, poate fi avut în vedere sistemul global armonizat de clasificare [Globally Harmonised System (GHS)] (7). În acest caz, niciun ingredient, inclusiv cele pentru nuanțare (dacă este cazul), căruia i se atribuie sau i se poate atribui, la momentul depunerii solicitării, una dintre următoarele clasificări, nu trebuie să depășească 2 % (m/m):
                  Categorii de toxicitate acvatică (și combinații ale acestora):

                              —

                              acută I, II, III;

                              —

                              cronică I, II, III, IV,

                        stabilite în ST/SG/AC.10/30 și modificate în ST/SG/AC.10/34/Add.3 privind sistemul global armonizat de clasificare și etichetare a substanțelor chimice.
                  În orice caz, suma totală a ingredientelor cărora li se atribuie sau li se poate atribui, la momentul solicitării, una dintre aceste fraze de risc (sau combinații ale acestora) sau clasificări GHS nu trebuie să depășească 4 % (m/m).
                  Această cerință nu se aplică pentru amoniac sau alchil amoniac.
                  Această cerință nu înlătură obligația de respectare a cerinței prevăzute la criteriul 6(a) de mai sus.

                     Evaluare și verificare: Solicitantul prezintă o declarație privind respectarea acestui criteriu, însoțită de o listă a ingredientelor și de câte o fișă tehnică de siguranță a produsului pentru fiecare ingredient, care să respecte cerințele din anexa II la Regulamentul REACH.

                  (d)

                     Alchilfenoletoxilați (AFEO): AFEO nu se utilizează în compoziția produsului, nici înainte, nici în timpul nuanțării (dacă este cazul).

                     Evaluare și verificare: Solicitantul prezintă o declarație privind respectarea acestui criteriu.

                  (e)

                     Compuși ai izotiazolinonei: Conținutul de compuși ai izotiazolinonei al produsului nu depășește 0,05 % (m/m), înainte sau după nuanțare (dacă este cazul). În cazul acoperirilor pentru lemn, compușii izotiazolinonei nu depășesc 0,2 % (m/m). De asemenea, conținutul amestecului de 5-clor-2-metil-2H-izotiazol-3-onă (CE nr. 247-500-7) și 2-metil-2H-izotiazol-3-onă (CE nr. 220-239-6) (3:1) nu depășește 0,0015 % (m/m).

                     Evaluare și verificare: Solicitantul prezintă o declarație privind respectarea acestui criteriu, indicând cantitățile (în cazul în care s-au folosit aceste substanțe).

                  (f)

                  Alchilsulfonații perfluorați (ASPF), acizii carboxilici perfluorați (ACPF), inclusiv acidul perfluorooctanoic (APFO) și substanțele înrudite enumerate în „Listele preliminare ale OCDE de PFOS, ASPF, APFO, ACPF, compuși înrudiți și substanțe chimice care se pot descompune în ACPF (astfel cum au fost modificate în 2007)” nu se permit în acest produs. Lista OCDE este inclusă în anexa la acest document de prezentare a criteriilor.

                     Evaluare și verificare: Solicitantul prezintă o declarație privind respectarea acestui criteriu.

                  (g)

                     Formaldehidă: Nu se adaugă formaldehide libere. Substanțele care eliberează formaldehide se pot adăuga numai în cantități care să asigure, după nuanțare (dacă este cazul), un conținut total de formaldehide libere de cel mult 0,001 % (m/m).

                     Evaluare și verificare: Solicitantul prezintă o declarație privind respectarea acestui criteriu. În plus, solicitantul prezintă rezultatele testelor efectuate de furnizorii de materii prime utilizând metoda de testare VdL-RL 03 (linia directoare VdL 03) „Concentrația de formaldehide din cutiile metalice stabilită prin metoda acetil-acetonă” și calcule de relaționare a datelor din aceste teste cu produsul final, pentru a demonstra că concentrația finală maximă posibilă de formaldehide eliberate de substanțele care eliberează formaldehide nu depășește 0,001 % (m/m). În mod alternativ, formaldehidele provenite din substanțele care eliberează formaldehide pot fi măsurate în produsul final pe baza cromatografiei lichide de înaltă performanță, utilizând un standard național sau o metodă validată, conform descrierii din standardul ISO/IEC 17025.

                  (h)

                     Solvenți organici halogenați: Fără a aduce atingere criteriilor 6a, 6b și 6c, se pot utiliza în produs, înainte și după nuanțare (dacă este cazul), numai compușii halogenați care, în momentul depunerii solicitării, au fost evaluați în ceea ce privește riscul și nu au fost clasificați cu frazele de risc (sau combinații ale acestora): R26/27, R45, R48/20/22, R50, R51, R52, R53, R50/53, R51/53, R52/53 și R59, în conformitate cu Directiva 67/548/CEE și Directiva 1999/45/CE.

                     Evaluare și verificare: Solicitantul prezintă o declarație privind respectarea acestui criteriu.

                  (i)

                     Ftalați: Fără a aduce atingere criteriilor 6a, 6b și 6c, se pot utiliza în produs, înainte și după nuanțare (dacă este cazul), numai ftalații care, în momentul depunerii solicitării, au fost evaluați în ceea ce privește riscul și nu au fost clasificați cu frazele de risc (sau combinații ale acestora): R60, R61, R62, R50, R51, R52, R53, R50/53, R51/53, R52/53, în conformitate cu Directiva 67/548/CEE și cu modificările acesteia. În plus, DNOF (di-n-octil-ftalat), DINF (di-isononil ftalat), DIDF (di-isodecil ftalat) nu sunt permise în produs.

                     Evaluare și verificare: Solicitantul prezintă o declarație privind respectarea acestui criteriu.

            7.   Adecvarea pentru utilizare

                  (a)

                     Putere de dispersare: Vopsele albe și vopsele de culoare deschisă (inclusiv acoperirile de finisare, grundurile, substraturile și/sau produsele intermediare) au o putere de dispersare de cel puțin 6 m2 pe litrul de produs (la o putere de acoperire de 98 %).
                  În cazul sistemelor de nuanțare, criteriul se aplică numai pentru baza de culoare albă (baza conținând cea mai mare parte a TiO2). În cazul în care baza de culoare albă nu îndeplinește cerința de cel puțin 6 m2 pe litru la o putere de acoperire de 98 %, criteriul trebuie îndeplinit după nuanțarea necesară a bazei de culoare albă pentru a produce culoarea standard RAL 9010. Pentru toate celelalte baze utilizate pentru a obține produse nuanțate – acestea fiind baze care, de regulă, conțin mai puțin TiO2 și care nu pot îndeplini criteriul de cel puțin 6 m2 pe litru la o putere de acoperire de 98 % – criteriul nu se aplică. Pentru vopselele care fac parte dintr-un sistem de nuanțare, solicitantul trebuie să informeze utilizatorul final pe eticheta produsului și/sau la punctul de vânzare ce nuanță sau grund/substrat (care poartă, dacă este posibil, etichetă ecologică europeană) trebuie utilizate ca strat de bază înainte de aplicarea nuanței mai închise.
                  Grundurile cu proprietăți specifice de blocare/etanșare, penetrare/mărire a aderenței și grundurile cu proprietăți adezive specifice pentru suprafețele din aluminiu și pentru cele galvanizate au o putere de dispersie (la o putere de acoperire de 98 %) de cel puțin 6 m2 pe litru de produs.
                  Vopselele elastomerice au o putere de dispersare (la o putere de acoperire de 98 %) de cel puțin 4 m2 pe litru de produs.
                  Această cerință nu se aplică pentru lacuri, baițuri, acoperiri și vopsele pentru podele, substraturi, alte grunduri de aderență sau orice alte acoperiri transparente.

                     Evaluare și verificare: Solicitantul prezintă un raport de testare utilizând metoda ISO6504/1 (Vopsele și lacuri – stabilirea puterii de acoperire – Partea 1: Metoda Kubelka-Munk pentru vopsele albe și deschise la culoare) sau 6504/3 [Partea 3: stabilirea ratei de contrast (opacității) pentru vopselele deschise la culoare la o putere fixă de dispersare] sau (pentru vopselele special concepute pentru un efect decorativ tridimensional și caracterizate printr-un strat foarte gros), metoda NF T 30 073 (sau echivalent). În cazul bazelor utilizate pentru a obține produse nuanțate care nu sunt evaluate conform cerințelor menționate anterior, solicitantul prezintă dovezi conform cărora utilizatorul final este informat că trebuie să utilizeze un grund și/sau o nuanță de gri (sau o altă nuanță relevantă) ca substrat înainte de aplicarea produsului.

                  (b)

                     Rezistența la apă: Lacurile, acoperirile și vopselele pentru podele au o rezistență la apă în conformitate cu standardul ISO 2812-3, astfel încât, după o expunere de 24 de ore și o perioadă de recuperare de 16 ore, să nu existe nici o modificare de luciu sau culoare.

                     Evaluare și verificare: Solicitantul prezintă un raport de testare utilizând metoda ISO 2812-3 (Vopsele și lacuri – stabilirea rezistenței la lichide – Partea 3: Metoda de utilizare a unui mediu absorbant).

                  (c)

                     Aderență: Vopselele pentru zidărie (cu excepția grundurilor transparente) trebuie să obțină un punctaj de trecere la testul EN 24624 (ISO 4624) de stabilire a aderenței prin încercarea la tracțiune, iar acoperirile și vopselele pentru podele, substraturile pentru beton, acoperirile pentru lemn și metal, trebuie să obțină un punctaj de trecere de cel puțin 2 la testul EN 2409 de stabilire a aderenței prin metoda tăieturilor încrucișate. La efectuarea testului EN 24624, se obține un punctaj de trecere în cazul în care forța de coeziune a substratului este mai mică decât forța de adeziune a vopselei; în alte circumstanțe, aderența vopselei trebuie să depășească o valoare de trecere de 1,5 Mpa.
                  Solicitantul evaluează grundul și/sau acoperirea de finisare separat sau împreună, ca parte a unui sistem [la testare, sistemul trebuie să conțină, dacă este posibil, produse care poartă eticheta ecologică europeană (cu excepția sistemelor destinate suprafețelor metalice)]. La testarea separată a acoperirii de finisare, acesta trebuie să fie considerat cel mai nefavorabil scenariu în ceea ce privește aderența.

                     Evaluare și verificare: Solicitantul prezintă un raport de testare utilizând metoda EN ISO 2409 sau EN 24624 (ISO 4624), după caz.

                  (d)

                     Abraziune: Acoperirile pentru podele și vopselele pentru podele au o rezistență la abraziune care nu depășește o pierdere în greutate de 70 mg după 1 000 de cicluri de testare cu o sarcină de 1 000 g și un abraziv tip CS10, conform standardului EN ISO 7784-2:2006.

                     Evaluare și verificare: Solicitantul prezintă un raport de testare care să demonstreze îndeplinirea acestui criteriu, utilizând metoda EN ISO 7784-2:2006.

                  (e)

                     Rezistența la intemperii: Vopselele de finisare pentru zidărie, precum și acoperirile de finisare pentru lemn și metal, inclusiv lacurile, sunt expuse la intemperii artificiale în aparatul de testare a rezistenței la intemperii, inclusiv lămpi fluorescente și condensare sau sprayuri cu apă, conform 11507:2007. Vopselele pentru zidărie sunt expuse la condiții de testare timp de 1 000 de ore, iar acoperirile de finisare (inclusiv lacurile) sunt expuse la condiții de testare timp de 500 de ore. Condițiile de testare sunt: UVA 4h/60 °C + umiditate 4h/50 °C.
                  În mod alternativ, acoperirile de finisare pentru lemn și lacurile pentru lemn pot fi expuse la intemperii timp de 500 de ore în aparatul QUV de testare accelerată a rezistenței la intemperii cu o expunere ciclică la radiații UV(A) și pulverizare, în conformitate cu EN 927-6.
                  Modificările de culoare ale mostrelor expuse la intemperii nu sunt mai mari de ΔΕ * = 4, iar diminuarea luciului lacurilor nu este mai mare de 30 % din valoarea inițială. Luciul se măsoară conform standardului ISO 2813. Criteriul pentru modificarea culorii nu se aplică în cazul lacurilor transparente și al bazelor.
                  Cretarea se testează folosind metoda EN ISO 4628-6:2007 pentru acoperirile de finisare pentru zidărie și acoperirile de finisare pentru lemn și metal (dacă este cazul), după ce mostrele au fost expuse la intemperii. Acoperirile trebuie să obțină un scor de 1,5 sau superior (0,5 sau 1,0) la acest test. Standardul conține exemple de referință ilustrate.
                  Pentru straturile de acoperire de finisare pentru zidărie și acoperirile de finisare pentru lemn sau metal, următorii parametri se evaluează, de asemenea, după ce mostrele au fost expuse intemperiilor:

                              —

                              decojire, conform standardului ISO 4628-5:2003; densitatea stratului decojit 2 sau mai puțin, mărimea stratului decojit 2 sau mai puțin;

                              —

                              crăpare, conform standardului ISO 4628-4:2003; cantitatea de crăpături 2 sau mai puțin, mărimea crăpăturii 3 sau mai puțin;

                              —

                              umflare, conform standardului ISO 4628-2:2003; densitatea stratului umflat 3 sau mai puțin; mărimea stratului umflat 3 sau mai puțin.

                        Datorită numărului mare de nuanțe posibile, aceste teste se vor limita la vopseaua de bază utilizată.

                     Evaluare și verificare: Solicitantul prezintă un raport de testare folosind fie metoda ISO11507:2007, în conformitate cu parametrii specificați, fie metoda EN 927-6, sau ambele (dacă este cazul). Pe lângă aceasta, solicitantul prezintă rapoarte de testare utilizând EN ISO 4628-2, 4, 5, 6, dacă este cazul. Solicitantul prezintă, de asemenea, o declarație prin care să ateste (dacă este cazul) că modificarea culorii acoperirii se încadrează în parametrii stabiliți prin prezentul document.

                  (f)

                     Permeabilitatea la vaporii de apă: În cazul în care vopselele de exterior pentru zidărie și beton sunt declarate ca fiind permeabile, vopseaua se clasifică în clasa II (permeabilitate medie la vaporii de apă) sau într-o clasă superioară, conform metodei de testare EN ISO 7783-2. Datorită numărului mare de nuanțe posibile, acest criteriu se va limita la testarea vopselei de bază utilizate; această cerință nu se aplică în cazul grundurilor transparente.

                     Evaluare și verificare: Solicitantul furnizează un raport de testare folosind metodologia EN ISO 7783-2.

                  (g)

                     Permeabilitatea la apă în stare lichidă: În cazul în care vopselele de exterior pentru zidărie și beton sunt declarate ca fiind impermeabile la apă sau elastomerice, acoperirea se clasifică în clasa III (permeabilitate scăzută la lichide), conform metodei DIN EN 1062-3:1999. Datorită numărului mare de nuanțe posibile, acest criteriu se va limita la testarea vopselei de bază utilizate. Toate celelalte vopsele pentru zidărie se clasifică în clasa II (permeabilitate medie la lichide) sau într-o clasă superioară, conform metodei de testare DIN EN 1062-3:1999.

                     Evaluare și verificare: Solicitantul prezintă un raport de testare folosind metodologia DIN EN 1062-3:1999.

                  (h)

                     Rezistența la acțiunea fungilor: În cazul în care acoperirile de finisare pentru zidărie sunt declarate ca având proprietăți antifungice, acoperirea are scorul 2 sau un scor superior (mai puțin de 10 % acoperire fungică), conform metodei BS 3900:G6. Datorită numărului mare de nuanțe posibile, acest criteriu se va limita la testarea vopselei de bază utilizate.

                     Evaluare și verificare: Solicitantul prezintă un raport de testare folosind metodologia BS 3900:G6.

                  (i)

                     Acoperirea fisurilor: În cazul în care vopseaua pentru zidărie (sau beton) este declarată ca având proprietăți elastomerice, aceasta se clasifică cel puțin ca A1 la 23 °C, conform DIN EN 1062-7:2004. Datorită numărului mare de nuanțe posibile, acest criteriu se va limita la testarea vopselei de bază utilizate.

                     Evaluare și verificare: Solicitantul prezintă un raport de testare folosind metodologia DIN EN 1062-7:2004.

                  (j)

                     Rezistența la acțiunea substanțelor alcaline: Vopselele pentru zidărie și grundurile nu prezintă defecte evidente atunci când acoperirea este pătată timp de 24 de ore cu o soluție de NAOH în concentrație de 10 %, conform metodei ISO 2812-4:2007. Evaluarea se efectuează după o perioadă de uscare-recuperare de 24 de ore.

                     Evaluare și verificare: Solicitantul prezintă un raport de testare folosind metodologia ISO EN 2812-4:2007.

            8.   Informații pentru consumatori

      Următoarele informații figurează pe ambalaj sau sunt atașate ambalajului:

                  —

                  utilizarea, suportul și condițiile de utilizare pentru care este destinat produsul. Acestea includ recomandări privind lucrările pregătitoare etc., cum ar fi pregătirea corectă a suportului, recomandări pentru utilizarea sa în exterior (după caz) sau temperatura;

                  —

                  recomandări de curățare a sculelor și de gestionare adecvată a deșeurilor (pentru a limita poluarea apelor). Aceste recomandări se adaptează tipului de produs și domeniului de aplicare în cauză și pot fi însoțite de pictograme, după caz;

                  —

                  recomandări privind condițiile de depozitare a produsului după deschidere (pentru limitarea deșeurilor solide), inclusiv măsurile de siguranță, după caz;

                  —

                  în cazul acoperirilor de culoare mai închisă, pentru care nu se aplică criteriul 7(a), se includ instrucțiuni privind utilizarea grundului sau a vopselei de bază adecvate (care poartă, dacă este posibil, eticheta ecologică europeană);

                  —

                  un text care să specifice faptul că vopseaua neutilizată necesită manipulare de specialitate pentru o eliminare ecologică, în condiții de siguranță, și că, prin urmare, aceasta nu trebuie aruncată împreună cu resturile menajere sau deversată. Este necesar să se apeleze la autoritățile locale pentru recomandări privind eliminarea și colectarea;

                  —

                  recomandări cu privire la măsurile de protecție pentru vopsitor. Următorul text (sau un text echivalent) apare pe ambalaj sau este atașat ambalajului.
                  Pentru mai multe informații privind motivul pentru care acestui produs i s-a acordat eticheta ecologică Floarea, vă rugăm să vizitați site-ul web: http://ec.europa.eu/environment/ecolabel

         Evaluare și verificare: La depunerea solicitării, se prezintă o mostră de ambalaj al produsului, împreună cu o declarație corespunzătoare de îndeplinire a acestor criterii, dacă este cazul.
      9.   Informații care figurează pe eticheta ecologică

      Rubrica 2 de pe eticheta ecologică conține următorul text:

                  —

                  rezultate bune pentru uz exterior;

                  —

                  restricții privind substanțele periculoase;

                  —

                  conținut scăzut de solvenți.

         Evaluare și verificare: Solicitantul prezintă o mostră a ambalajului produsului, pe care figurează eticheta, însoțită de o declarație de îndeplinire a acestui criteriu.

         (1)  JO L 396, 30.12.2006, p. 1.

         (2)  JO L 143, 30.4.2004, p. 87.

         (3)  JO L 200, 30.7.1999, p. 1.

         (4)  JO 196, 16.8.1967, p. 1.

         (5)  La 27 iunie 2007, Comisia Europeană a adoptat „Propunerea de regulament al Parlamentului European și al Consiliului privind clasificarea, etichetarea și ambalarea substanțelor și amestecurilor și de modificare a Directivei 67/548/CEE și a Regulamentului (CE) nr. 1907/2006” [COM(2007) 355 final]. Pentru informații suplimentare cu privire la suprapunerea dintre sistemul existent și GHS, consultați anexa VII din volumul III al propunerii adoptate. http://ec.europa.eu/enterprise/reach/docs/ghs/ghs_prop_vol_iii_en.pdf

         (6)  Comitetul de experți în domeniul transportului de mărfuri periculoase și al sistemului global armonizat de clasificare și etichetare a substanțelor chimice din cadrul Organizației Națiunilor Unite: http://www.unece.org/trans/main/dgdb/dgcomm/ac10rep.html

         (7)  A se vedea nota de subsol 5.


title: Decizia Comisiei din 3 martie 2004 de instituire a comitetelor științifice în domeniul siguranței consumatorilor, sănătății publice și mediuluiText cu relevanță pentru SEE.

text:
               15/Volumul 10

               RO

               Jurnalul Ofícial al Uniunii Europene

               243

         32004D0210

               L 066/45

               JURNALUL OFÍCIAL AL UNIUNII EUROPENE

      DECIZIA COMISIEI

   din 3 martie 2004
   de instituire a comitetelor științifice în domeniul siguranței consumatorilor, sănătății publice și mediului
   (Text cu relevanță pentru SEE)
   (2004/210/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolele 152 și 153,
   întrucât:

               (1)

               Comitetele științifice au fost instituite prin Decizia 97/404/CE a Comisiei din 10 iunie 1997 privind constituirea unui Comitet științific director (1) și prin Decizia 97/579/CE a Comisiei din 23 iulie 1997 de instituire a comitetelor științifice din domeniul sănătății consumatorului și siguranței alimentare (2).

               (2)

               Responsabilitățile Comitetului științific director (CȘD) în legătură cu avizele științifice privind encefalopatia spongiformă bovină și encefalopatiile spongiforme transmisibile au fost transferate Autorității Europene pentru Siguranța Alimentară (AESA), instituită prin Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației în domeniul alimentelor, de instituire a Autorității Europene pentru Siguranța Alimentară și de stabilire a procedurilor în domeniul siguranței alimentelor (3).

               (3)

               De asemenea, responsabilitățile a cinci dintre cele opt comitete științifice instituite prin Decizia 97/579/CE au fost transferate AESA, mai exact responsabilitățile Comitetului științific pentru alimentație umană, ale Comitetului științific pentru nutriția animală, ale Comitetului științific pentru sănătate și bunăstare animală, ale Comitetului științific pentru măsuri veterinare în domeniul sănătății publice și ale Comitetului științific pentru plante.

               (4)

               Mandatele membrilor celorlalte trei comitete științifice instituite prin Decizia 97/579/CE a Comisiei, mai exact Comitetul științific pentru produse cosmetice și produse nealimentare, Comitetul științific pentru medicamente și dispozitive medicale și Comitetul științific pentru toxicitate, ecotoxicitate și mediu au luat sfârșit. Membrii comitetelor în cauză rămân în funcție până la înlocuirea lor sau până la reînnoirea mandatelor lor.

               (5)

               Prin urmare, Decizia 97/404/CE și Decizia 97/579/CE ar trebui înlocuite și abrogate.

               (6)

               Consultanța științifică adecvată și în timp util este o cerință esențială pentru propunerile, deciziile și politica Comisiei în domeniul siguranței consumatorilor, sănătății publice și mediului.

               (7)

               Consultanța comitetelor științifice în probleme legate de siguranța consumatorilor, sănătatea publică și mediu trebuie să se bazeze pe principiile excelenței, independenței, imparțialității și transparenței, prezentate în comunicarea Comisiei privind „Obținerea și utilizarea expertizei de către Comisie: principii și orientări. Îmbunătățirea cunoștințelor pentru politici mai bune” (4).

               (8)

               Este esențial ca, în cazul în care acest lucru este necesar pentru o problemă specifică, comitetele științifice să utilizeze în cel mai bun mod posibil cunoștințele experților externi din UE și din afara ei.

               (9)

               Este oportun să se reorganizeze structura consultativă a comitetelor științifice ținând seama de experiența operațională, de instituirea AESA și de nevoile viitoare ale Comisiei de consultanță științifică. O astfel de structură trebuie să fie flexibilă pentru a permite consultanța pentru Comisie atât asupra problemelor care intră în domeniile de competență prevăzute, cât și asupra unor riscuri sanitare imediate și nou identificate și asupra unor probleme care nu sunt de competența altor organisme comunitare de evaluare a riscurilor.

               (10)

               Nevoia de consultanță științifică independentă atât în domeniile stabilite, cât și în domenii noi de responsabilitate comunitară care sunt de competența Comitetului Științific pentru Cosmetice și Produse Nealimentare și a Comitetului științific pentru toxicitate, ecotoxicitate și mediu va continua probabil să se amplifice.

               (11)

               Numărul de solicitări de consultanță științifică ale Comitetului științific pentru medicamente și dispozitive medicale este prea mic pentru a justifica menținerea unui comitet separat. Cu toate acestea, având în vedere importanța potențială a acestui domeniu, în special a dispozitivelor medicale, capacitatea de a furniza consultanță științifică printr-un comitet adecvat trebuie menținută.

               (12)

               Pentru a le consolida coerența științifică, sinergiile și o abordare multidiscipliniară, minimizând simultan suprapunerea responsabilităților, este necesar să se redefinească domeniile de competență ale comitetelor științifice și să se asigure o coordonare sistematică și structurată.

               (13)

               Este important ca, în cadrul evaluării timpurii a riscurilor imediate și a altor riscuri recent identificate, Comisia să poată aplica o abordare activă,

         DECIDE:
   Articolul 1
   Structura consultativă a comitetului științific și domenii de competență
   (1)   Se instituie următoarele comitete științifice:

               (a)

               Comitetul științific pentru produse destinate consumatorilor (denumit în continuare CSPC).

               (b)

               Comitetul științific pentru riscurile asupra sănătății și mediului (denumit în continuare CSRSM).

               (c)

               Comitetul științific pentru riscuri sanitare emergente și noi (denumit în continuare CSRSEN).

         (2)   Domeniile de competență ale comitetelor științifice sunt stabilite de anexa I, fără a aduce atingere competenței conferite de legislația comunitară altor organisme comunitare de evaluare a riscurilor, precum Autoritatea Europeană pentru siguranța alimentară și Agenția europeană pentru evaluarea medicamentelor.
   Articolul 2
   Misiune
   (1)   Comisia solicită comitetelor științifice consultanță științifică în cazurile prevăzute în dreptul comunitar. De asemenea, Comisia poate solicita comitetelor un aviz privind probleme:

               (a)

               de importanță deosebită pentru siguranța consumatorilor, sănătatea publică și mediu și

               (b)

               care nu sunt incluse în mandatul altor organisme comunitare.

         (2)   Solicitările de consultanță științifică asupra unor probleme care nu se încadrează în domeniile de competență ale unui singur comitet științific sau care trebuie analizate de mai multe comitete se adresează în conformitate cu regulamentul de procedură prevăzut la articolul 10 alineatul (2) litera (c). Aceleași dispoziții se aplică în cazul în care sunt necesare clarificări ale solicitărilor de consultanță științifică, în conformitate cu regulamentul de procedură prevăzut la articolul 10 alineatul (2) litera (b).
   (3)   Comisia poate solicita unui comitet științific adoptarea unui aviz într-o anumită perioadă.
   (4)   Comitetele științifice atrag atenția Comisiei asupra unei probleme specifice sau imediate care intră în domeniul lor de competență și despre care consideră că ar putea implica un risc real sau potențial asupra siguranței consumatorilor, sănătății publice sau mediului. Comisia stabilește acțiunile care trebuie întreprinse, inclusiv, după caz, solicitarea de consultanță științifică asupra problemei în cauză.
   (5)   Sub rezerva alineatului (3), un comitet științific poate solicita informații suplimentare de la părțile interesate în vederea unei consultări științifice.
   Un comitet științific poate stabili un termen limită în care să îi fie prezentate informațiile solicitate. În cazul în care informațiile solicitate nu i-au fost prezentate în termenul stabilit, comitetul poate emite avizul pe baza informațiilor disponibile.
   Articolul 3
   Numirea membrilor comitetului științific și a membrilor asociați
   (1)   CSPC și CSRSM sunt constituite, fiecare, din cel mult 19 membri. Aceștia sunt numiți în funcție de domeniul lor de expertiză și, cu respectarea acestui criteriu, în conformitate cu o distribuție geografică care să reflecte diversitatea problemelor și abordărilor științifice din Comunitate. Comisia stabilește numărul de membri din fiecare comitet în funcție de necesități.
   (2)   CSRSEN este constituit din 13 membri. Aceștia sunt numiți în funcție de bogata lor expertiză în aplicarea evaluării riscurilor și, cu respectarea acestui criteriu, în conformitate cu o distribuție geografică care să reflecte diversitatea problemelor și abordărilor științifice din Comunitate.
   Pentru orice probleme specifice, CSRSEN poate solicita contribuția a cel mult șase membri asociați, selectați în funcție de domeniul lor de expertiză. Membrii asociați au aceleași drepturi de a participa la discuții și aceleași responsabilități ca și membrii.
   (3)   Membrii fiecărui comitet științific sunt oameni de știință experți în unul sau mai multe dintre domeniile de competență ale comitetului și acoperă, împreună, cea mai largă gamă posibilă de discipline.
   (4)   Comisia numește membrii comitetelor științifice din cadrul unei liste de candidați eligibili întocmită după publicarea în Jurnalul Oficial al Uniunii Europeneși pe adresa de Internet a Comisiei a unei invitații de manifestare a interesului.
   (5)   Nici un membru al unui comitet științific nu poate fi numit în mai multe comitete prevăzute la articolul 1 alineatul (1).
   Articolul 4
   Elaborarea unei liste de rezervă
   (1)   Candidații care sunt considerați eligibili pentru o poziție în cadrul unui comitet științific, dar care nu sunt numiți, sunt invitați să accepte includerea pe o listă de rezervă. Lista de rezervă poate fi utilizată de către:

               (a)

               Comisie, pentru identificarea candidaților eligibili pentru înlocuirea membrilor în conformitate cu articolul 7 alineatul (2);

               (b)

               CSRSEN, pentru identificarea membrilor asociați care dețin cunoștințele necesare pentru anumite probleme;

               (c)

               comitetele științifice, pentru identificarea experților externi din cadrul grupurilor de lucru.

         (2)   Membrii asociați sunt selectați din cadrul listei de rezervă sau din cadrul listelor elaborate de alte organisme comunitare în urma unor proceduri deschise de selecție concepute astfel încât să îndeplinească cerințele de excelență și independență.
   Articolul 5
   Alegerea președinților și vicepreședinților
   (1)   Fiecare comitet științific își alege un președinte și doi vicepreședinți dintre membrii săi. Alegerea se face cu majoritate simplă a membrilor care constituie comitetul. Mandatul președintelui și vicepreședinților este de trei ani, cu posibilitate de reînnoire.
   (2)   Procedura pentru alegerea președinților și vicepreședinților comitetelor științifice se stabilește în regulamentul de procedură.
   Articolul 6
   Coordonarea comitetelor științifice
   Președinții asistă Comisia în problemele legate de coordonarea celor trei comitete științifice în conformitate cu regulamentul de procedură prevăzut la articolul 10 alineatul (2) litera (d).
   Articolul 7
   Mandatul
   (1)   Membrii sunt numiți în cadrul comitetelor științifice pentru un mandat de trei ani și pot fi numiți pentru cel mult trei mandate consecutive. Aceștia rămân în funcție până la înlocuire sau la reînnoirea mandatelor lor.
   Membrii care au fost numiți pentru trei mandate consecutive în cadrul unui comitet științific sunt eligibili pentru un mandat în cadrul altui comitet științific.
   (2)   În cazul în care se dovedește că un membru nu participă la lucrările unui comitet științific sau dorește să demisioneze, Comisia poate încheia mandatul acestuia și să numească un alt membru din cadrul listei de rezervă prevăzută la articolul 4.
   Articolul 8
   Grupuri de lucru și participarea experților externi
   (1)   De comun acord cu Comisia, comitetele științifice pot invita experți externi specializați despre care consideră că dețin cunoștințele științifice relevante și expertiza necesară pentru a contribui la lucrările lor.
   (2)   Comitetele științifice pot crea grupuri de lucru specifice cu sarcini clar definite. Se constituie astfel de grupuri de lucru în special în cazul în care este nevoie de expertiză externă pentru îndeplinirea mandatului comitetului. În astfel de cazuri, comitetul recurge la expertiza grupurilor de lucru constituite pentru adoptarea avizelor științifice.
   (3)   Grupurile de lucru sunt prezidate de unul dintre membrii comitetului științific care le-a convocat și căruia îi sunt subordonate.
   (4)   În cazul unei probleme comune mai multor comitete științifice, se instituie un grup de lucru comun constituit din membri ai comitetelor, membrii asociați în cauză și, după caz, experții externi.
   Articolul 9
   Rambursări și indemnizații
   Membrii comitetelor științifice, membrii asociați și experții externi au dreptul la plata unei indemnizații pentru participarea la reuniunile comitetelor și pentru îndeplinirea funcției de raportor în cazul unei probleme specifice, în conformitate cu anexa II.
   Cheltuielile de transport și de ședere sunt rambursate de către Comisie.
   Articolul 10
   Regulamentul de procedură
   (1)   Comitetele științifice adoptă un regulament comun de procedură prin consultare cu Comisia. Regulamentul de procedură asigură îndeplinirea sarcinilor comitetelor științifice în conformitate cu principiile de excelență, independență și transparență, cu respectarea simultană a cerințelor legitime de confidențialitate comercială.
   (2)   Regulamentul de procedură reglementează în special:

               (a)

               alegerea președintelui și vicepreședintelui comitetului științific;

               (b)

               procedurile pentru:

                           (i)

                           coordonarea și alocarea problemelor;

                           (ii)

                           adoptarea avizelor în condiții normale și

                           (iii)

                           adoptarea avizelor prin procedura accelerată, în scris, în cazul în care caracterul urgent al problemei în cauză impune o astfel de procedură;

               (c)

               desemnarea comitetului științific responsabil pentru problemele comune mai multor comitete științifice;

               (d)

               procedurile pentru asigurarea coordonării între comitetele științifice, inclusiv aspecte privind armonizarea evaluării riscurilor;

               (e)

               crearea și organizarea grupurilor de lucru ale comitetelor științifice;

               (f)

               implicarea experților externi și, pentru CSRSEN, a membrilor asociați;

               (g)

               numirea raportorilor și descrierea sarcinilor lor în legătură cu elaborarea propunerilor de avize pentru comitetele științifice;

               (h)

               formatul și conținutul consultărilor științifice și procedurile pentru asigurarea și creșterea nivelului lor de coerență;

               (i)

               procedurile de identificare, soluționare și clarificare a avizelor divergente față de avizele Comisiei și organismelor internaționale care îndeplinesc sarcini similare, inclusiv schimbul de informații și organizarea de reuniuni comune;

               (j)

               organizarea audierilor cu industria respectivă sau alte grupuri speciale de interes;

               (k)

               responsabilitățile și obligațiile membrilor, ale membrilor asociați și ale experților externi în ceea ce privește contactele cu solicitanții, grupurile speciale de interes și alte părți interesate;

               (l)

               reprezentarea unui comitet științific în activitățile externe, în special în relația cu alte organisme comunitare sau internaționale implicate în activități parțial comune.

         Articolul 11
   Procedura de vot
   Fiecare comitet științific hotărăște cu majoritatea membrilor săi.
   Articolul 12
   Adoptarea consultărilor științifice
   Comitetele științifice hotărăsc cu votul majorității membrilor lor.
   Articolul 13
   Avize divergente
   (1)   Comitetele științifice sprijină Comisia la identificarea din timp a divergențelor potențiale sau reale dintre avizele lor științifice și avizele științifice ale organismelor comunitare internaționale care îndeplinesc sarcini similare. Comitetele științifice sprijină Comisia la evitarea, soluționarea sau clarificarea avizelor divergente.
   (2)   În cazul în care a fost identificată o divergență majoră asupra unor probleme științifice, iar organismul în cauză este un organism comunitar, comitetul științific relevant cooperează, la cererea Comisiei, cu organismul în cauză fie în vederea soluționării divergenței, fie în vederea prezentării unui document comun în fața Comisiei pentru clarificarea problemelor științifice contencioase și a identificării incertitudinilor relevante din cadrul datelor. Acest document este făcut public.
   Articolul 14
   Independența
   (1)   Membrii comitetelor științifice și membrii asociați sunt numiți cu titlu personal. Aceștia nu își delegă responsabilitățile unui alt membru sau unui terț.
   (2)   Membrii comitetelor științifice și membrii asociați se angajează să acționeze independent de orice influență externă.
   În acest scop, ei depun o declarație prin care se angajează să acționeze în serviciul interesului public și o declarație de interese care menționează existența sau absența unor interese care ar putea să le influențeze independența.
   Declarațiile se fac în scris și se pun la dispoziția publicului. Membrii comitetelor științifice fac astfel de declarații anual.
   (3)   Membrii comitetelor științifice, membrii asociați și experții externi care participă la grupurile de lucru declară la fiecare reuniune orice interese specifice care ar putea să le influențeze independența în legătură cu diverse probleme din agendă.
   Articolul 15
   Transparența
   (1)   Solicitările de opinii, agendele, procesele verbale și avizele comitetelor științifice se publică fără întârzieri nejustificate și ținând seama de necesitatea menținerii confidențialității comerciale.
   (2)   Avizele minoritare sunt incluse întotdeauna în avizele comitetelor științifice și sunt atribuite membrilor sau membrilor asociați în cauză.
   (3)   Regulamentul de procedură se publică pe adresa de Internet a Comisiei.
   (4)   Numele membrilor comitetelor științifice se publică în Jurnalul Oficial al Uniunii Europene. Ele sunt publicate și pe adresa de Internet a Comisiei, împreună cu un scurt curriculum vitae al fiecărui membru.
   Numele participanților la grupurile de lucru sunt menționate cu avizul la care au contribuit.
   (5)   Lista de rezervă rezultată din invitația de manifestare a interesului se publică în Jurnalul Oficial al Uniunii Europene. Lista se publică, de asemenea, pe adresa de internet a Comisiei.
   Articolul 16
   Confidențialitate
   Membrii comitetelor științifice, membrii asociați și experții externi nu divulgă informațiile dobândite în cursul lucrărilor comitetelor științifice sau ale unuia dintre grupurile de lucru, în cazul în care sunt informați că informațiile în cauză sunt confidențiale.
   Articolul 17
   Secretariatul comitetelor științifice ale Comisiei
   (1)   Comitetele științifice și grupurile lor de lucru sunt convocate de către Comisie.
   (2)   Comisia asigură secretariatul științific și administrativ al comitetelor științifice și al grupurilor lor de lucru.
   (3)   Secretariatul este responsabil pentru asigurarea sprijinului științific și administrativ necesar pentru a facilita funcționarea eficientă a comitetelor științifice, în conformitate cu regulamentul de procedură, în special în ceea ce privește cerințele de excelență, independență și transparență.
   (4)   Secretariatul asigură coordonarea științifică și tehnică a activităților comitetelor științifice și, după caz, coordonarea activităților acestora cu cele ale altor organisme comunitare și internaționale.
   Articolul 18
   Înlocuirea comitetelor științifice
   Comitetele științifice instituite prin articolul 1 alineatul (1) din prezenta decizie înlocuiesc comitetele științifice existente, instituite în temeiul Deciziei 97/579/CE, după cum urmează:

               (a)

               Comitetul științific pentru produse destinate consumatorilor înlocuiește Comitetul științific pentru produse cosmetice și produse nealimentare;

               (b)

               Comitetul științific pentru riscurile asupra sănătății și mediului înlocuiește Comitetul științific pentru toxicitate, ecotoxicitate și mediu;

               (c)

               Comitetul științific pentru riscuri sanitare emergente și noi înlocuiește Comitetul științific pentru medicamente și dispozitive medicale.

         Articolul 19
   Abrogări
   (1)   Deciziile 97/404/CE și 97/579/CE se abrogă.
   Cu toate acestea, cele trei comitete instituite prin deciziile în cauză își continuă mandatul până la începerea mandatului comitetelor științifice instituite prin prezenta decizie.
   (2)   Trimiterile la deciziile abrogate se înțeleg ca trimiteri la prezenta decizie; trimiterile la comitetele și secțiunile instituite prin deciziile abrogate se înțeleg ca trimiteri la comitetele instituite prin prezenta decizie.

      Adoptată la Bruxelles, 3 martie 2004.

            Pentru Comisie

         David BYRNE

            Membru al Comisiei

      (1)  JO L 169, 27.6.1997, p. 85, decizie astfel cum a fost modificată prin Decizia 2000/443/CE (JO L 179, 18.7.2000, p. 13).

      (2)  JO L 237, 28.8.1997, p. 18, decizie astfel cum a fost modificată prin Decizia 2000/443/CE.

      (3)  JO L 31, 1.2.2002, p. 1, regulament astfel cum a fost modificat prin Regulamentul (CE) nr. 1642/2003 (JO L 245, 29.9.2003, p. 4).

      (4)  COM (2002) 713 final din 11 decembrie 2002 privind „Obținerea și utilizarea expertizei de către Comisie: principii și orientări. Îmbunătățirea cunoștințelor pentru politici mai bune”.
   ANEXA I
   DOMENIUL DE COMPETENȚĂ
   1.   Comitetul științific pentru produse destinate consumatorilor
   Emite avize asupra problemelor privind siguranța produselor destinate consumatorilor (produse nealimentare destinate consumatorilor). Tratează, în special, probleme legate de siguranța și proprietățile alergenice ale produselor și ingredientelor cosmetice în ceea ce privește impactul lor asupra sănătății consumatorului, ale jucăriilor, ale produselor textile, ale articolelor de îmbrăcăminte, ale produselor de îngrijire personală, ale produselor de uz casnic, precum detergenții, și ale serviciilor destinate consumatorilor, precum tatuarea.
   2.   Comitetul științific pentru riscurile asupra sănătății și mediului
   Emite avize asupra problemelor privind examinarea toxicității și ecotoxicității compușilor chimici, biochimici și biologici a căror utilizare poate avea consecințe dăunătoare asupra sănătății umane și asupra mediului. Tratează, în special, probleme legate de substanțe chimice noi și existente, restricțiile aplicabile substanțelor periculoase și comercializarea acestora, biocide, deșeuri, contaminanți ai mediului, plastic și alte materiale utilizate pentru rețelele de apă (de exemplu, noi substanțe organice), apa potabilă, calitatea aerului interior și ambiant.
   Tratează probleme privind expunerea umană la amestecuri de produse chimice, sensibilizarea și identificarea perturbatorilor endocrini.
   3.   Comitetul științific pentru riscuri sanitare emergente și noi
   Emite avize asupra problemelor privind riscurile imediate și nou identificate și asupra unor chestiuni generale, complexe sau multidisciplinare care impun o evaluare globală a riscurilor asupra siguranței consumatorilor sau sănătății publice sau chestiuni conexe care nu sunt de competența altor organisme comunitare de evaluare a riscurilor.
   Printre exemplele de posibile domenii de activitate se numără riscurile potențiale asociate cu interacțiunea factorilor de risc, efectele de sinergie sau cumulative, rezistența la agenți antimicrobieni, noi tehnologii precum nanotehnologiile, dispozitive medicale, inclusiv cele care includ substanțe de origine animală și/sau umană, ingineria țesuturilor, produsele sangvine, reducerea fertilității, cancerul organelor endocrine, pericole fizice precum zgomotul sau câmpurile electromagnetice (provocate de telefoane mobile, transmițătoare sau spații rezidențiale controlate electronic) și metodologii de evaluare a noilor riscuri.
   ANEXA II
   INDEMNIZAȚII
   Membrii comitetelor științifice, membrii asociați și experții externi au dreptul la plata unor indemnizații pentru participarea lor la activitățile comitetelor științifice, după cum urmează:

               Pentru participarea la reuniuni:

                           —

                           300 EUR pentru fiecare zi completă de participare și 150 EUR pentru participarea la o reuniune dimineața sau după-amiaza, la un grup de lucru sau la o reuniune externă în legătură cu lucrările unui comitet științific.

               Pentru îndeplinirea funcției de raportor într-o chestiune care necesită cel mult o zi pentru elaborarea unei propuneri de aviz și cu acordul scris prealabil din partea Comisiei:

                           —

                           300 EUR.

                           —

                           În cazuri în care acest lucru se justifică și sub rezerva disponibilității fondurilor bugetare, această sumă poate fi majorată excepțional la 600 EUR pentru chestiuni care sunt extrem de solicitante ca volum de muncă.

         Pentru chestiuni extrem de complexe de natură multidisciplinară pot fi numiți mai mulți raportori.


title: Decizia a Consiliului din 26 mai 2016 de numire a patru membri ai Consiliului de administrație al Agenției Europene pentru Medicamente

text:
               3.6.2016

               RO

               Jurnalul Oficial al Uniunii Europene

               C 197/2

         DECIZIA A CONSILIULUI
   din 26 mai 2016
   de numire a patru membri ai Consiliului de administrație al Agenției Europene pentru Medicamente
   (2016/C 197/02)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (1), în special articolul 65 alineatele (1) și (4),
   întrucât:

               (1)

               La 27 ianuarie 2016, Comisia, acționând în conformitate cu articolul 65 alineatul (1) din Regulamentul (CE) nr. 726/2004, a prezentat o listă de candidați, reprezentanți ai organizațiilor pacienților, ai organizațiilor medicilor și ai organizațiilor medicilor veterinari, care urmează să fie numiți în cadrul Consiliului de administrație al Agenției Europene pentru Medicamente.

               (2)

               Parlamentul European a analizat lista candidaților și a prezentat Consiliului opiniile sale pe această temă la 21 aprilie 2016,

         ADOPTĂ PREZENTA DECIZIE:
   Articolul 1
   Următoarele persoane sunt numite în calitate de membri ai Consiliului de administrație al Agenției Europene pentru Medicamente pentru o perioadă de trei ani începând cu 15 iunie 2016:

               ORGANIZAȚIILE PACIENȚILOR

               ORGANIZAȚIILE MEDICILOR

               ORGANIZAȚIILE MEDICILOR VETERINARI

               Domnul Yann LE CAM
               Doamna Ilaria PASSARANI

               Domnul Wolf-Dieter LUDWIG

               Doamna Nancy DE BRIYNE

         Articolul 2
   Prezenta decizie intră în vigoare la data adoptării.

      Adoptată la Bruxelles, 26 mai 2016.

            Pentru Consiliu

            Președintele

         H.G.J. KAMP

      (1)  JO L 136, 30.4.2004, p. 1.


title: Decizia (UE) 2015/1302 a Comisiei din 28 iulie 2015 privind identificarea profilurilor inițiativei „Integrating the Healthcare Enterprise” pentru utilizarea ca referințe în cadrul achizițiilor publice (Text cu relevanță pentru SEE)

text:
               29.7.2015

               RO

               Jurnalul Oficial al Uniunii Europene

               L 199/43

         DECIZIA (UE) 2015/1302 A COMISIEI
   din 28 iulie 2015
   privind identificarea profilurilor inițiativei „Integrating the Healthcare Enterprise” pentru utilizarea ca referințe în cadrul achizițiilor publice
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 13 alineatul (1),
   după consultarea Forumului european multipartit privind standardizarea în domeniul TIC, precum și a experților din sector,
   întrucât:

               (1)

               Standardizarea joacă un rol important în susținerea strategiei Europa 2020, astfel cum este prevăzut în Comunicarea Comisiei intitulată „Europa 2020: O strategie europeană pentru o creștere inteligentă, durabilă și favorabilă incluziunii” (2). Mai multe inițiative emblematice ale strategiei Europa 2020 subliniază importanța standardizării voluntare de pe piețele de produse sau servicii pentru a asigura compatibilitatea și interoperabilitatea între produse și servicii, a promova dezvoltarea tehnologică și a sprijini inovarea.

               (2)

               Finalizarea pieței unice digitale (DSM) este una dintre principalele priorități ale Uniunii Europene, după cum s-a subliniat în Strategia de creștere anuală 2015 (3). Comisia a lansat Strategia privind piața unică digitală (4) în care este evidențiat rolul standardizării și interoperabilității în crearea unei economii digitale europene cu un potențial de creștere pe termen lung.

               (3)

               În societatea digitală, produsele standardizării devin indispensabile pentru asigurarea interoperabilității între dispozitive, aplicații, depozite de date, servicii și rețele. Comunicarea Comisiei intitulată „O viziune strategică pentru standardele europene: avansând în direcția îmbunătățirii și accelerării creșterii durabile a economiei europene până în 2020” (5) recunoaște specificitatea standardizării tehnologiilor informației și comunicațiilor (TIC), domeniu în care soluțiile, aplicațiile și serviciile sunt deseori elaborate de forumuri și consorții mondiale TIC care s-au impus ca organizații lider în elaborarea de standarde TIC.

               (4)

               Regulamentul (UE) nr. 1025/2012 vizează modernizarea și îmbunătățirea cadrului european de standardizare. Acesta stabilește un sistem prin care Comisia poate decide să identifice cele mai relevante și mai larg acceptate specificații tehnice TIC elaborate de organizații care nu sunt organizații de standardizare europene, internaționale sau naționale. Posibilitatea de a utiliza întreaga gamă de specificații tehnice TIC în momentul achiziționării de hardware, software și servicii de tehnologia informației va facilita interoperabilitatea, va contribui la evitarea blocajelor în administrațiile publice și va încuraja concurența în domeniul furnizării de soluții TIC interoperabile.

               (5)

               Specificațiile tehnice TIC care pot fi utilizate drept referințe în procedurile de achiziții publice trebuie să respecte cerințele prevăzute în anexa II la Regulamentul (UE) nr. 1025/2012. Conformitatea cu cerințele respective garantează autorităților publice că specificațiile tehnice TIC sunt stabilite în conformitate cu principiile de deschidere, echitate, obiectivitate și nediscriminare recunoscute de Organizația Mondială a Comerțului (OMC) în domeniul standardizării.

               (6)

               Decizia de a identifica specificațiile TIC urmează să fie adoptată după consultarea Forumului european multipartit privind standardizarea în domeniul TIC instituit prin Decizia 2011/C 349/04 a Comisiei (6), completată cu alte forme de consultare a experților din sector.

               (7)

               La 2 octombrie 2014, Forumul european multipartit privind standardizarea în domeniul TIC a evaluat 27 de profiluri din cadrul inițiativei „Integrating the Healthcare Enterprise” (IHE) pe baza cerințelor stabilite în anexa II la Regulamentul (UE) nr. 1025/2012 și a emis un aviz favorabil privind identificarea acestora pentru utilizarea ca referințe în cadrul achizițiilor publice. Evaluarea celor 27 de profiluri IHE a fost ulterior înaintată spre consultare Rețelei de e-sănătate instituite prin articolul 14 din Directiva 2011/24/UE a Parlamentului European și a Consiliului (7), care a confirmat avizul pozitiv cu privire la identificarea acestora.

               (8)

               IHE elaborează specificații tehnice TIC în domeniul tehnologiei informației din sectorul asistenței medicale. Cele 27 de profiluri sunt specificații detaliate elaborate de-a lungul unei perioade de 15 ani în cadrul comitetelor IHE care optimizează selectarea unor standarde bine stabilite care descriu diferitele niveluri de interoperabilitate (de exemplu, comunicarea protocolurilor, niveluri de aplicare tehnice, sintactice, semantice) cu scopul de a găsi soluții de interoperabilitate pentru schimbul sau accesul comun la date medicale.

               (9)

               Cele 27 de profiluri IHE au potențialul de a spori interoperabilitatea serviciilor de e-sănătate și a aplicațiilor în favoarea pacienților și al cadrelor medicale. Cele 27 de profiluri IHE ar trebui, prin urmare, să fie identificate ca specificații tehnice TIC eligibile pentru utilizarea ca referință în cadrul achizițiilor publice.

         ADOPTĂ PREZENTA DECIZIE:
   Articolul 1
   Profilurile din cadrul inițiativei „Integrating the Healthcare Enterprise” enumerate în anexă sunt eligibile pentru utilizarea ca referințe în cadrul achizițiilor publice.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 28 iulie 2015.

            Pentru Comisie

            Președintele

         Jean-Claude JUNCKER

      (1)  JO L 316, 14.11.2012, p. 12.

      (2)  COM(2010) 2020 final, din 3 martie 2010.

      (3)  COM(2014) 902.

      (4)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O strategie privind piața unică digitală pentru Europa”. COM(2015) 192 final, din 6 mai 2015.

      (5)  COM(2011) 311 final, din 1 iunie 2011.

      (6)  Decizia 2011/C 349/04 a Comisiei din 28 noiembrie 2011 de înființare a Forumului european multipartit privind standardizarea în domeniul TIC (JO C 349, 30.11.2011, p. 4).

      (7)  Directiva 2011/24/UE a Parlamentului European și a Consiliului din 9 martie 2011 privind aplicarea drepturilor pacienților în cadrul asistenței medicale transfrontaliere (JO L 88, 4.4.2011, p. 45).

      ANEXĂ

         LISTA PROFILURILOR INIȚIATIVEI „INTEGRATING THE HEALTHCARE ENTERPRISE” PENTRU UTILIZAREA CA REFERINȚE ÎN CADRUL ACHIZIȚIILOR PUBLICE

                  1.

                  IHE XCPD: Cross-Community Patient Discovery;

                  2.

                  IHE XCA: Cross-Community Access;

                  3.

                  IHE XCF: Cross-Community Fetch;

                  4.

                  IHE XDR: Cross-Enterprise Document Reliable Interchange;

                  5.

                  IHE CT: Consistent Time;

                  6.

                  IHE ATNA: Audit Trail and Node Authentication;

                  7.

                  IHE BPPC: Basic Patient Privacy Consents;

                  8.

                  IHE XUA: Cross-Enterprise User Assertion;

                  9.

                  IHE PRE: Pharmacy Prescription;

                  10.

                  IHE DIS: Pharmacy Dispense;

                  11.

                  IHE XPHR: Exchange of Personal Health Record Content;

                  12.

                  IHE XD-MS: Cross-Enterprise Sharing of Medical Summaries Integration Profile;

                  13.

                  IHE XD-SD: Cross-Enterprise Sharing of Scanned Documents;

                  14.

                  IHE PIX: Patient Identifier Cross-Referencing;

                  15.

                  IHE PDQ: Patient Demographics Query;

                  16.

                  IHE XDS.b: Cross-Enterprise Document Sharing;

                  17.

                  IHE XDS-I.b: Cross-Enterprise Document Sharing for Imaging;

                  18.

                  IHE XD-LAB: Laboratory Reports;

                  19.

                  IHE XDM: Cross-Enterprise Document Media Interchange;

                  20.

                  IHE SVS: Sharing Value Sets;

                  21.

                  IHE SWF: Radiology Scheduled Workflow;

                  22.

                  IHE SWF.b: Radiology Scheduled Workflow;

                  23.

                  IHE PIR: Patient Information Reconciliation;

                  24.

                  IHE PAM: Patient Administration Management;

                  25.

                  IHE LTW: Laboratory Testing Workflow;

                  26.

                  IHE LCSD: Laboratory Code Sets Distribution;

                  27.

                  IHE LWA: Laboratory Analytical Workflow.


title: Decizia Consiliului din 25 februarie 2009 de numire și înlocuire a membrilor Consiliului de administrație al Centrului European pentru Dezvoltarea Formării Profesionale

text:
               3.6.2009

               RO

               Jurnalul Oficial al Uniunii Europene

               C 123/10

      DECIZIA CONSILIULUI

   din 25 februarie 2009
   de numire și înlocuire a membrilor Consiliului de administrație al Centrului European pentru Dezvoltarea Formării Profesionale
   2009/C 123/04
   CONSILIUL UNIUNII EUROPENE,
   având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale, în special articolul 4 (1),
   având în vedere numirile propuse de Guvernul CIPRULUI,
   întrucât:

               (1)

               Prin decizia sa din 18 septembrie 2006 (2), Consiliul a numit membrii Consiliului de administrație al Centrului European pentru Dezvoltarea Formării Profesionale pentru perioada 18 septembrie 2006-17 septembrie 2009,

               (2)

               Un post de membru în cadrul Consiliului de administrație al centrului, din categoria reprezentanților guvernelor, a devenit vacant ca urmare a demisiei dlui Michael PHYSENTZIDES.

               (3)

               Membrul cipriot în Consiliul de administrație al centrului sus-menționat ar trebui numit pentru durata rămasă a mandatului, respectiv până la 17 septembrie 2009.

         DECIDE:
   Articol unic
   Se numește în calitate de membru în cadrul Consiliului de administrație al Centrului European pentru Dezvoltarea Formării Profesionale pentru durata rămasă a mandatului, respectiv până la 17 septembrie 2009:

      REPREZENTANTUL GUVERNULUI

   CIPRU: dr. George OXINOS

      Adoptată la Bruxelles, 25 februarie 2009.

            Pentru Consiliu

            Președintele

         J. ŠEBESTA

      (1)  JO L 39, 13.2.1975, p. 1.

      (2)  JO C 240, 5.10.2006, p. 1.


title: 2011/126/UE: Decizia Consiliului din 21 februarie 2011 privind încheierea Acordului între Comunitatea Europeană și Uniunea Economică și Monetară a Africii de Vest privind anumite aspecte ale serviciilor aeriene

text:
               25.2.2011

               RO

               Jurnalul Oficial al Uniunii Europene

               L 51/1

         DECIZIA CONSILIULUI
   din 21 februarie 2011
   privind încheierea Acordului între Comunitatea Europeană și Uniunea Economică și Monetară a Africii de Vest privind anumite aspecte ale serviciilor aeriene
   (2011/126/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 5 iunie 2003, Consiliul a autorizat Comisia să deschidă negocieri cu țările terțe, în vederea înlocuirii anumitor dispoziții ale acordurilor bilaterale existente cu un acord comunitar.

               (2)

               Comisia a negociat, în numele Comunității Europene, un acord cu Uniunea Economică și Monetară a Africii de Vest privind anumite aspecte ale serviciilor aeriene, în conformitate cu mecanismele și directivele din anexa la decizia Consiliului de autorizare a Comisiei în vederea deschiderii de negocieri cu țările terțe pentru înlocuirea anumitor dispoziții ale acordurilor bilaterale existente cu un acord comunitar.

               (3)

               Acordul a fost semnat în numele Comunității la 30 noiembrie 2009, sub rezerva încheierii sale la o dată ulterioară, în conformitate cu Decizia 2010/144/CE a Consiliului (1).

               (4)

               Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și îi succede acesteia.

               (5)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Acordul între Comunitatea Europeană și Uniunea Economică și Monetară a Africii de Vest privind anumite aspecte ale serviciilor aeriene.
   Articolul 2
   Președintele Consiliului procedează, în numele Uniunii, la notificarea prevăzută la articolul 9 alineatul (1) din acord și face următoarea declarație:

      „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și îi succede acesteia și, începând cu data respectivă exercită toate drepturile Comunității Europene și preia toate obligațiile acesteia. Prin urmare, trimiterile la «Comunitatea Europeană» în textul acordului se interpretează, după caz, ca trimiteri la «Uniunea Europeană»”.

   Articolul 3
   Prezenta decizie intră în vigoare în ziua următoare datei adoptării.

      Adoptată la Bruxelles, 21 februarie 2011.

            Pentru Consiliu

            Președintele

         MARTONYI J.

      (1)  JO L 56, 6.3.2010, p. 15.